**Rietavo Lauryno Ivinskio gimnazija**

**Mokyklos, įgyvendinančios bendrojo ugdymo programas, veiklos kokybės įsivertinimas**

ĮŽANGA

**Įsivertinimo laikas** – 2020 m. rugsėjis – gruodis

**Analizuota** 2019-2020 m. m. veikla

**Įsivertinimo tikslas** – padėti nusakyti, kokia pažanga yra daroma ir kuriose veiklos srityse reikalingas pokytis.

**Gimnazijos įsivertinimo grupė:**

Loreta Vaškelytė-Lukoševičienė, psichologė

Rasuolė Mockienė, anglų kalbos mokytoja metodininkė

Vilma Pociuvienė, geografijos mokytoja metodininkė

Įsivertinimo grupė darbą organizavo 5 etapais.

I etapas – pasirengimas. Šio etapo metu buvo numatyta, kokius įsivertinimo aspektus pasirinkti.

II etapas – įsivertinimo plano rengimas.

III etapas – įsivertinimo instrumentai.

IV etapas – įsivertinimo atlikimas.

V etapas - atsiskaitymas ir informavimas.

Įsivertinimo grupė kartu su gimnazijos administracija sutarė analizuoti 2019-2020 m. m. veiklą bei įsivertinti šias sritis:

* 1. Tema. Asmenybės branda. 1.1.1. Rodiklis – asmenybės tapsmas. Raktinis žodis - savivoka, savivertė.
	2. Tema. Asmenybės branda. 1.2.2. Rodiklis – mokyklos pasiekimai ir pažanga. Raktinis žodis – pasiekimų ir pažangos pagrįstumas.

3.2. Tema. Mokymasis be sienų. 3.2.2. Rodiklis – mokymasis virtualioje aplinkoje. Raktinis žodis - tikslingumas.

4.2. Mokymasis ir veikimas komandomis. 4.2.2. Rodiklis – bendradarbiavimas su tėvais. Raktinis žodis – pažinimas ir sąveika.

Gimnazijos taryba (Protokolo Nr.1, 2020-11-04) apsvarstė pasiūlytas įsivertinimo temas, rodiklius ir vienbalsiai pritarė.

Įsivertinimo grupė analizavo įsivertinimo metodiką, susipažino su detaliais rodiklių aprašymais, numatė duomenų rinkimo šaltinius. Duomenų šaltiniai: gimnazijos veiklos planas 2019-2020 m. m., ugdymo planas 2019-2020 m. m., 2020-2021 m. m., Lyderių laiko 3 (LL3) tyrimo „LL3 projekto naudų ir lyderystės mokymuisi pokyčio vertinimo“ ataskaita. VDU Švietimo akademijos Profesinio tobulinimo instituto (PTI), bendradarbiaujančio su ZUG pedagoginiu universitetu (angl. University of Teacher Education Zug), Šveicarija bei Pasaulio švietimo lyderystės simpoziumu (angl. The World Education Leadership Symposium (WELS) apklausa „Mokyklos barometras (tėvams)“, (N=183). Apklausa „Mokinių savivoka” sudaryta įsivertinimo grupės narės V. Pociuvienės. (N=218). Apklausa mokytojams „Gimnazijos įsivertinimas: pažinimas ir sąveika bei tikslingumas“ sudaryta įsivertinimo grupės narės R. Mockienės (N=22). Pradinio ugdymo Vaiko individualios pažangos (VIP) lapai (N=60), „Apklausa dėl tabako, alkoholio vartojimo problemos gimnazijoje bei jos aplinkoje 5-8 kl.” (N=94), „Apklausa dėl narkotikų, alkoholio bei kitų psichotropinių medžiagų vartojimo problemos mokykloje bei jos aplinkoje (I-IV g. kl.)" (N=102), Facebook grupės RLIG bendruomenė, struktūruotas interviu (raštu) su pavaduotojais ugdymui, socialiniai pedagogais.

Įsivertinimo grupė analizavo gimnazijos dokumentus, analizavo apklausų duomenis. Išanalizuoti gimnazijos mokinių pažangos ir pasiekimų fiksavimo dokumentai.

1.1.1. Savivoka, savivertė – nebloga.

Mokiniai geba įsivertinti asmeninę kompetenciją, dalis mokinių žino savo gabumus, geba išsikelti tikslus. Peržiūrėta ir išanalizuota 60 pradinio ugdymo mokinių VIP lapų (dažniausiai pasikartojantys tikslai - nesimušti, geriau skaityti, gražiau rašyti). Pavieniai mokiniai įvardijo tikslo siekio vietą ir priežastį (kodėl?). Pvz. „...nevėluoju į pamokas, atlieku namų darbus“. Iš VIP asmeninio įsivertinimo ir asmeninių tikslų kėlimo matome, kad dalis mokinių pasitiki savo jėgomis, prisiima atsakomybę, geba taisyti klaidas, valdo emocijas.

Iš apklausos mokiniams (N=218) matome, kad dauguma respondentų žino, ką reikia padaryti, kad gautų aukščiausią įvertinimą -10 (lietuvių kalba - 70%, matematika - 73%, geografija – 77%, anglų kalba – 79%).

Dalis mokinių yra atsparūs neigiamoms įtakoms, sąmoningai renkasi sveiką gyvenimo būdą, tai rodo apklausos „Dėl tabako, alkoholio vartojimo problemos gimnazijoje bei jos aplinkoje 5-8 kl.“ duomenys. Į klausimą „Ar Jūs rūkote?“ 87.8% respondentų rinkosi atsakymą „Ne”, tačiau į klausimą „Kokių cigarečių esi bandęs (-iusi) rūkyti?” tik dalis (58.1%) apklaustųjų rinkosi atsakymą „Jokių“, kita dalis nurodė, jog yra bandę rūkyti įvairių rūšių cigaretes – populiariausios yra elektroninės cigaretės (26,5%). Alkoholį vartojo pavieniai (23,4%) 5-8 kl. mok., alkoholio pasiūlė draugai (9.4%), tėvai (5%) bei patys ragavo paslapčia (17.2% ). Dalis 5-8 kl. (33,9%) mokinių turi informacijos apie tabako ir alkoholio žalą. Panašūs rezultatai gauti ir I-IV gimnazinių kl. mokinių apklausos. Nerūkančių yra 62,7%, tačiau dauguma (80,4%) vartojo alkoholį, o narkotines medžiagas yra bandę pavieniai respondentai (17%), galima daryti išvadą, jog jaunuoliai nepakankamai atsparūs neigiamoms įtakoms. Apie narkotinių medžiagų vartojimo pasekmes dauguma (85%) jaunuolių žino. Klausimą „Ar jūsų mokykla dalyvauja prevencinėse programose prieš narkotinių medžiagų vartojimą?” teigiamai įvertino 30,6 % 5-8 kl. mok. ir 39,2% I-IV gimn. kl.mokinių. Iš jų dalis mokinių nurodo, kad prevencinės programos neefektyvios. Apklausų duomenys rodo, kad turimos žinios apie žalingų įpročių žalą, sveiką gyvenimo būdą nepadeda mokiniams sąmoningai rinktis sveiko gyvenimo būdo bei atsispirti neigiamoms įtakoms.

1.1.2. Pasiekimų ir pažangos pagrįstumas – neišskirtinis.

LL3 apklausos duomenys parodė, kad dalis (36,1%) pedagogų kartu su kolegomis analizuoja mokinių darbą ir pasiekimus. Pavieniai mokytojai yra įvaldę įvairias vertinimo strategijas ir būdus. Geba laiku nustatyti mokinio mokymosi sunkumus. 13,9% pedagogų visiškai sutinka su teiginiu „Aš galiu pagerinti net pačių nepažangiausių mokinių rezultatus“. Taip pat pavieniai (13,9%) mokytojai turi veiksmingų strategijų, kaip ugdyti skirtingų gebėjimų mokinius.

Mokytojai mokinius vertina vadovaudamiesi Pasiekimų ir pažangos vertinimo aprašu (Įsak. Nr. V-172, 2019-09-02). Dauguma dalykų mokytojų naudoja kiekvieno mokinio stebėjimui ir įsivertinimui stebėsenos lapus (VIP), kuriais vadovaujasi stebėdami mokinio pažangą ir/ar sunkumus.

Apklausos „Mokinių savivoka” duomenys parodė, kad beveik visi mokiniai (94%) žino, kas yra kaupiamasis vertinimas, dauguma (87%) žino, kas yra diagnostinis vertinimas, dalis (47%) supranta, kas yra formalusis vertinimas. Iš šių duomenų matome, kokias vertinimo strategijas mokytojai yra geriausiai įvaldę ir jas naudoja mokinio išgalėms nuodugniau pažinti.

**Išvados:** Gimnazijoje vykdomos prevencijos programos nenuosekliai. Dauguma mokytojų vertinimo strategijas taiko visiems mokiniams vienodas, kurios ne visada padeda laiku įvertinti mokymosi galias ir sunkumus.

3.2.2. Tikslingumas – paveikus.

Mokytojai supranta, kaip ir kiek pamokose, projektinėje veikloje, atliekant namų darbus gali būti panaudojamos informacinės ir komunikacinės technologijos. Skaitmeninis turinys ir technologijos padeda įvairiapusiškiau, patraukliau mokiniams mokytis. Anketoje mokytojams buvo pateiktas klausimas „Kokią įtaka IKT panaudojimas padarė mokinių mokymuisi?“. 80% mokytojų pažymėjo, kad tai veiksminga priemonė norint kontroliuoti mokinių darbą ne tik pamokose, bet ir namuose, įdomesnės pamokos, vaizdingesnė medžiaga.

Virtualios aplinkos ir mokymosi terpės pa(si)renkamos tikslingai. Pateiktoje anketoje dauguma mokytojų nurodė, kad dažniausiai rinkosi Zoom, YouTube, EMA pratybas, EDUKA, emokykla, nes gerai sudarytos užduotys, tai padeda pasiruošti standartizuotiems testams, jos nesudėtingos, labiausiai prieinamos ir patinka mokiniams. Daugelis paminėjo, kad virtualią aplinką rinkosi tokią, kuria nesunkiai išmoko dirbti mokytojai ir mokiniai. Kiti stebėjo, kokia aplinka yra parankiausia ir labiausiai pažįstama mokiniams ir rinkosi tokią, kurią pirmiausia siūlė mokykla, kuri būtų patraukli pačiam mokytojui.

Nuotolinio ugdymo metu pastebėti IT privalumai - mokiniai mokosi būti savarankiškesni, tobulina IT naudojimo įgūdžius. Fiksuotos problemos – sunku sukontroliuoti, kiek mokiniai savarankiškai atlieka darbus, sumažėja galimybė paklausti „čia ir dabar“. 6% apklaustųjų mokytojų teigė, kad pagerėjo mokymosi motyvacija, o 14% respondentų teigė, kad jokios įtakos IKT panaudojimas nepadarė mokinių mokymuisi.

Gimnazijos administracijos pateiktoje mokinių pažangumo ataskaitoje matome, kad pradinio ugdymo mokinių pažangumas pagerėjo nuotolinio ugdymo metu, II pusmečio rezultatai rodo, jog didesnis skaičius mokinių pasiekė pagrindinį ir aukštesnįjį lygius. 5-8 ir I-IV klasėse mokinių pažangumas 2019 - 2020 m. m. lyginant su 2018-2019 m. m. pagerėjo.

Iš apklausos mokytojams matome, kad mokytojai tobulina IKT taikymą mokymui ir mokymuisi. Į klausimą „Kokias virtualias aplinkas naudojote savo tobulėjimui?“, beveik visi (90%) apklaustieji teigė, kad gilina žinias įvairiuose dalykiniuose vebinaruose, seminaruose, paskaitose, internetinėse platformose. Pavieniai respondentai nurodė, kad papildomam mokymuisi nelieka laiko. 74% mokytojų anketoje paminėjo, kad nuotolinio mokymo metu, jie pravedė nuo 50% iki 100% pamokų tiesioginiu būdu, 21% mokytojų paminėjo, kad pravedė iki 50% pamokų tiesioginiu būdu ir 5% – neprisimena, kiek procentų pamokų vedė tiesioginiu būdu.

4.2.2. Pažinimas ir sąveika – lankstus.

Tėvų informavimo ir švietimo sistema atitinka tėvų poreikius ir mokyklos specifiką. Rietavo Lauryno Ivinskio gimnazijos internetiniame puslapyje yra pateikiama informacija tėvams skiltyje ,,Informacija tėvams“, taip pat Facebook grupėje RLIG bendruomenė. Gimnazijoje yra sukurta „Darbo su tėvais sistema“, kurios turinys (Dokumento nr.32) skelbiamas gimnazijos internetinėje svetainėje. Dokumento skiltyje yra numatytos bendradarbiavimo su tėvais veiklos sritys, formos, tėvų atstovavimas komitetuose, taip pat numatyti konkretūs tėvų informavimo būdai: informacija el. dienyne, informacija telefonu, pranešimas laišku (el. paštu, paštu), pranešimas susirinkime, informaciniai lapeliai, lankymasis namuose, lankymasis darbovietėje. Dėl tėvų informavimo ir bendradarbiavimo numatyti punktai ir kituose dokumentuose: 1) Strateginiame plane (priemonės: pedagoginis, psichologinis tėvų švietimas, informaciniai pranešimai tėvams Gimnazijos svetainėje <https://www.ivinskis.rietavas.lm.lt/> 2) Veiklos plane; 3) Ugdymo plane bei kituose, kur jau kalbama apie konkrečias gimnazijos veiklas (pvz., gimnazijos lankomumo apskaitos aprašas, nuotolinio mokymo tvarkos aprašas).

Apklausoje „Mokyklos barometras (tėvams)“ dauguma (76,1%) respondentų nurodė, kad informacijos iš mokyklos vadovybės COVID-19 situacijoje yra gaunama tinkamai, 84% sako, kad sulaukia dėmesio iš klasės vadovų. Dauguma (61,3%) tėvų žino, jog nuotolinio ugdymo metu buvo galima gauti individualią mokytojo konsultaciją.

Mokytojai domisi tėvų galimybėmis padėti vaikams ir pasiūlo tėvams tinkamus pagalbos ir bendradarbiavimo būdus bei formas. Apklausos mokytojams duomenimis, dauguma mokytojų pažymėjo, kad tėvai yra informuojami apie mokinių ugdymosi pasiekimus, ugdymosi problemas, fizinę, psichinę, dvasinę pažangą per elektroninį dienyną TAMO, per programėlę Messenger, o esant reikalui, organizuojami individualūs susitikimai, informacija pateikiama telefonu, SMS žinutėmis. Pavieniai mokytojai nurodė, jog tėvai informaciją apie mokinių pasiekimus gaudavo kartą per savaitę, o kai kada tekdavo susisiekti ir kelis kartus per savaitę. Pavieniai mokytojai pažymėjo (18%), kad mokiniai net nesureagavo, kad vyko pokalbis su jų tėveliais, kai kurių mokinių pažangumas krito, mokiniai po informacijos pateikimo tėvams pasikeičia tik dviem savaitėms ir vis dėlto nauda buvo: pagerėjo mokinių elgesys pamokose, padėjo pasiekti geresnių rezultatų. Buvo pastebėta, kad tiesioginis pokalbis su tėvais duoda rezultatų.

Gimnazijos administracijos teigimu, 2019/2020 mokslo metais įvyko 23 trišaliai susitikimai-pokalbiai, kurie buvo organizuojami klasės vadovų ir yra fiksuojami Rietavo Lauryno Ivinskio gimnazijos „Mokinio tėvų apsilankymo gimnazijoje“ formoje. Šios formos yra pas socialines pedagoges A. Puškorienę ir J. Jonikienę. Vienam mokiniui buvo sudarytas „Pagalbos mokiniui planas“. Administracijos ir socialinių pedagogų teigimu, teigiamų rezultatų buvo minimaliai.

**Išvados:** IKT naudojamos tikslingai, mokymosi terpės pasirenkamos saugios, mokymasis tampa patrauklesnis, kartu gerinamas ir mokinių pažangumas. Sukurta lanksti tėvų informavimo ir švietimo sistema, taikomi įvairūs bendradarbiavimo būdai.

**Rekomendacija.**

Daugiau suteikti mokiniams informacijos apie vykdomas prevencijos programas gimnazijoje bei jas vykdyti sistemingai. Informaciją apie tabako, alkoholio, narkotinių medžiagų žalą pateikti mokiniams paveikesniu būdu, kad sąmoningai skatintų rinktis sveiką gyvenimo būdą.

Skatinti mokytojus ieškoti būdų, vertinimo strategijų skirtingų gebėjimų mokiniams. Kalbant su mokiniais apie vertinimą, akcentuoti sąvokas ir padėti suprasti sąvokų reikšmę.

Dalytis su kolegomis savo sėkmės istorijomis dirbant su klase, tėvais, IKT.

|  |  |
| --- | --- |
|  |  |

Literatūra:

1. Ugdymas(is) paradigmų kaitoje, Vilnius 2017